रातू/रांची. आदिवासी बाल विकास विद्यालय, रातू से इंटर मैथ्स के पेपर में कॉपी बाहर लाकर घर में नकल करातेे पकड़े गए सात लोगों में से पांच परीक्षार्थियों और एक महिला को जेल भेज दिया। मगर मौके से गिरफ्तार रेणु देवी का नाम एफआईआर में नहीं है।
रेणु देवी कौन हैं, कहां रहती हैं, वहां किसे नकल कराने आई थीं, इस संबंध में न पुलिस ने कुछ बताया। न ही परीक्षा कराने वाले जैक ने। रातू थाना प्रभारी ने कहा कि मजिस्ट्रेट ने जितने नाम दिए, उतने केस दर्ज कर जेल भेज िदए हैं। जिस घर में नकल हो रही थी, वह स्कूल के कर्मचारी विनोद चौबे का है। मगर पुलिस ने रिपोर्ट में न तो इस घर की लोकेशन दर्ज की है, न ही चौबे का नाम लिखा। कमरे में पकड़ी गई एक छात्रा के पिता का नाम डॉ. बच्चा प्रसाद रंजन दर्ज है। रेणु भी इन्हीं की पत्नी है।एफआईआर में स्कूल के केंद्र अधीक्षक सरयू सिंह और अन्य शिक्षाकर्मियों को अभियुक्त बनाया गया है। गिरफ्तार पांच छात्रों और एक अिभभावक को जेल भेज दिया गया है। रेणु देवी की यह तस्वीर गुरुवार शाम को रातू थाने की है। नकल वाले घर में अपनी बेटी के साथ वह भी पकड़ी गई थी। बेटी को जेल भेज दिया गया है। रेणु देवी का नाम एफआईआर में नहीं है।
नकल स्कूल के कर्मचारी विनोद चौबे के घर में हो रही थी, पकड़े 7 लोग थे, सिर्फ 6 पर एफआईआर, इनमें डॉ. रंजन की बेटी भी
भास्कर ने जब पड़ताल की तो पता चला कि रेणु देवी स्व. डॉ. बीपी रंजन की पत्नी हैं। डॉ. रंजन लोहरदगा के सिविल सर्जन थे, जिनकी मौत कुछ साल पहले जलने से हो गई थी। रेणु देवी अभी स्वास्थ्य विभाग में अनुकंपा पर नौकरी कर रही हैं। यही नहीं, जिस घर में नकल हो रही थी, वह रातू के मेरियाटांड़ मुहल्ले में है। घर का मालिक विनोद चौबे आदिवासी विकास विद्यालय में ही काम करता है। हॉस्टल की देखरेख और स्कूल की जरूरतों के सामान की खरीदारी इन्हीं के जिम्मे है। एफआईआर में इनके बच्चों के नाम हैं- रांची के हरिहर सिंह रोड निवासी डॉ. बच्चा प्रसाद रंजन की बेटी, कोकर सब्जी मंडी निवासी डॉ. श्यामदत्त सत्पथी की बेटी, मेन रोड निवासी विनय कुमार का बेटा, बुंडू बाजार टांड के बिनोद प्रसाद शाह का बेटा और जेपी मार्केट धुर्वा निवासी मित्राजीत राम का बेटा।
केंद्र अधीक्षक सरयू सिंह बर्खास्त
अखिल भारतीय आदिवासी विकास परिषद की प्रबंध कार्यकारिणी समिति की शुक्रवार को डॉ. लक्ष्मण उरांव की अध्यक्षता में बैठक हुई। इसमें केंद्र अधीक्षक सरयू सिंह को शिक्षक पद से बर्खास्त कर दिया गया।
स्कूल को नोटिस
जिला शिक्षा पदाधिकारी रतन कुमार महावर ने भी आदिवासी विकास विद्यालय प्रबंधन को शोकॉज जारी किया है। पूछा है कि स्कूल से प्रश्न पत्र और अटेंडेंस शीट बाहर कैसे गई। क्यों नहीं स्कूल का एफिलिएशन खत्म कर दिया जाए।
hin_Deva hin_Deva hin_Deva hin_Deva bho_Deva hin_Deva hin_Deva hin_Deva